3. การประกอบธุรกิจของแต่ละสายผลิตภัณฑ์

1.  ลักษณะของผลิตภัณฑ์

  (1) ผลิตภัณฑ์น้ำมันดิบ (Crude Oil)

1.1 น้ำมันปาล์มดิบ (Crude Palm Oil : CPO)

เป็นผลิตภัณฑ์ที่ได้จากการสกัดผลปาล์มสด (Fresh Fruit Bunch) จากกรมเศรษฐกิจการเกษตร
โดยเฉลี่ยผลปาล์มสดสมบูรณ์ 100 กก.จะให้น้ำมันปาล์มดิบประมาณ 18 กก. และเมล็ดในปาล์ม 5
กก.
ซึ่งถือเป็นสินค้ากึ่งสำเร็จรูปที่ใช้เป็นวัตถุดิบส่งต่อไปยังโรงกลั่นน้ำมันปาล์มเพื่อผ่านกรรมวิธีทำให้บริสุทธิ์
หลังจากนั้นจะถูกนำไปใช้เป็นวัตถุดิบในอุตสาหกรรมอาหาร ได้แก่ บะหมี่สำเร็จรูป
และขนมขบเคี้ยวต่างๆ เนยเทียม ครีมเทียม นมข้นหวานและจืด
หรือน้ำมันพืชประกอบอาหารในครัวเรือน
หรือใช้เป็นวัตถุดิบสำหรับอุตสาหกรรมที่ไม่ใช่ผลิตภัณฑ์อาหาร ได้แก่ อุตสาหกรรมการทำสบู่
ผงซักฟอก เครื่องสำอาง เทียนไข กรดไขมันอิสระ สี ยา น้ำมันหล่อลื่น เป็นต้น

ในปัจจุบันน้ำมันปาล์มดิบเป็นวัตถุดิบของบริษัทฯ
ในการนำไปผ่านกรรมวิธีกลั่นบริสุทธิ์ส่งลูกค้าอุตสาหกรรม และทำเป็นน้ำมันพืชบรรจุขวด บรรจุปี๊บ
และบรรจุถุง

1.2 น้ำมันเมล็ดในปาล์ม (Crude Palm Kernel Oil : CPKO)

ได้จากการสกัดเมล็ดในปาล์ม (Palm Kernel) โดยเฉลี่ยเมล็ดในปาล์มที่สมบูรณ์ 100 กก.
จะให้น้ำมันเมล็ดในปาล์มดิบ 40 กก. ซึ่งมีคุณสมบัติใกล้เคียงกับน้ำมันมะพร้าวมากที่สุด
ปกติน้ำมันมะพร้าวจะมีคุณสมบัติที่เหมาะสมกับการใช้ในอุตสาหกรรมต่อเนื่องที่ไม่ใช่ผลิตภัณฑ์อาหารเป็นอันมาก
แต่เนื่องจากน้ำมันมะพร้าวมีปริมาณที่ไม่เพียงพอกับความต้องการ น้ำมันเมล็ดในปาล์ม
ซึ่งมีคุณสมบัติที่ไม่แตกต่างจากน้ำมันมะพร้าว จึงมีความเหมาะสมที่จะใช้ทดแทนน้ำมันมะพร้าวได้
ปกติราคาน้ำมันเมล็ดในปาล์มจะอยู่ในช่วงใกล้เคียงกับน้ำมันมะพร้าว โดยทั่วไปน้ำมันเมล็ดในปาล์ม
อาจจะถูกนำไปใช้ในลักษณะเดียวกับน้ำมันปาล์มคือ ใช้ในการบริโภคในครัวเรือน
และในอุตสาหกรรมอาหารได้แก่ การทำเนยเทียม ครีมเทียม ไขมันทำขนมปัง
ลูกอมหรือใช้ในอุตสาหกรรมที่ไม่ใช่ผลิตภัณฑ์อาหาร ได้แก่ อุตสาหกรรมการทำสบู่ ผงซักฟอก
และกรดไขมันอิสระ เป็นต้น
ทั้งนี้น้ำมันเมล็ดในปาล์มสามารถสกัดได้เฉพาะในโรงงานสกัดน้ำมันปาล์มแบบทันสมัยที่มีการแยกเอาเมล็ดในปาล์มออกมาจากเส้นใยของผลปาล์มเท่านั้น

(2) ผลิตภัณฑ์น้ำมันบริสุทธิ์ (RBD Oil)

2.1 น้ำมันปาล์มบริสุทธิ์ (RBD Palm Oil : RPO)

ได้จากการนำน้ำมันปาล์มดิบเข้าขบวนการกลั่นน้ำมันปาล์มดิบเพื่อทำให้บริสุทธิ์
ซึ่งจะถูกจำหน่ายต่อไปยังอุตสาหกรรมต่อเนื่องทางด้านอาหารต่างๆ เช่น
อุตสาหกรรมผลิตบะหมี่กึ่งสำเร็จรูป ขนมขบเคี้ยว หรืออุตสาหกรรมอาหารอื่นๆ
โดยเฉพาะประเภททอด นอกจากนี้ยังใช้กับอุตสาหกรรมการผลิตเนยเทียม ครีมเทียม ไอศกรีม
นมข้นหวาน

2.2 น้ำมันเมล็ดในปาล์มบริสุทธิ์ (RBD Palm Kernel Oil : RKO)

ได้จากการนำน้ำมันเมล็ดในปาล์มเข้าขบวนการกลั่นน้ำมันเมล็ดในปาล์มเพื่อทำให้บริสุทธิ์ซึ่งจะถูกจำหน่ายต่อไปยังอุตสาหกรรมโอลีโอเคมีคอล
รวมถึงอุตสาหกรรมผลิตไบโอดีเซล

2.3 น้ำมันปาล์มโอเลอิน (RBD Palm Olein : ROL)

ได้จากการนำน้ำมันปาล์มบริสุทธิ์มาผ่านกระบวนการแยกไขน้ำมันปาล์ม
ซึ่งไขที่แยกออกมานั้นจะเป็นผลิตภัณฑ์ผลพลอยได้อย่างหนึ่ง โดยทั่วไปเรียกว่าไขปาล์มบริสุทธิ์
ซึ่งจะกล่าวถึงต่อไปในหัวข้อผลิตภัณฑ์ผลพลอยได้
น้ำมันปาล์มโอเลอินที่ได้จะถูกนำมาจำหน่ายให้กับอุตสาหกรรมประกอบอาหารต่างๆ
หรือถูกนำมาบรรจุในรูปของขวดตรา “ลีลา” และ “รีโอ” บรรจุในรูปของปี๊บและถุงตรา “ลีลา”

(3) ผลิตภัณฑ์ผลพลอยได้อื่นๆ (By Product)

3.1 ไขปาล์มบริสุทธิ์ (RBD Palm Stearin : RHST)

เป็นผลิตภัณฑ์ที่ได้จากกระบวนการแยกไขออกจากน้ำมันปาล์มบริสุทธิ์ นำไปใช้ในอุตสาหกรรมต่างๆ
เช่น การผลิตเนยเทียม มาการีน สบู่ และอุตสาหกรรมอาหารสัตว์ เป็นต้น

3.2 กรดไขมันปาล์ม (Palm Fatty Acid Distillate : PFAD)

เป็นผลิตภัณฑ์ที่ได้จากกระบวนการแยกกรดออกจากน้ำมันปาล์มดิบในโรงกลั่นน้ำมันปาล์มบริสุทธิ์
นำไปใช้ในอุตสาหกรรมต่างๆ เช่น โอลิโอเคมิคัล การผลิตสบู่ และอุตสาหกรรมอาหารสัตว์ เป็นต้น

3.3 กรดไขมันเมล็ดในปาล์ม (Palm Kernel Kernel Fatty Acid Distillate : KFAD)

เป็นผลิตภัณฑ์ที่ได้จากกระบวนการแยกกรดออกจากน้ำมันเมล็ดในปาล์มในโรงกลั่นน้ำมันปาล์มบริสุทธิ์
นำไปใช้ในอุตสาหกรรมต่างๆ เช่น โอลิโอเคมิคัล การผลิตสบู่ และอุตสาหกรรมอาหารสัตว์ เป็นต้น

3.4 กากเมล็ดในปาล์ม (Kernel Meal : KM)

เป็นผลพลอยได้จากกระบวนการผลิตน้ำมันเมล็ดในปาล์ม นำไปใช้ในอุตสาหกรรมอาหารสัตว์

โดยเฉพาะอย่างยิ่ง สัตว์ใหญ่ เช่น โค กระบือ เป็นต้น

  (4) ผลิตภัณฑ์ปาล์ม

  4.1 กล้าปาล์ม (Palm Seedling)

  เป็นผลิตภัณฑ์ที่ได้จากการเพาะพันธุ์ปาล์ม เพื่อให้ได้ผลปาล์มสดที่มีคุณภาพ และให้ผลผลิต

ต่อต้นที่ดีและสม่ำเสมอ พันธุ์ปาล์มที่นำมาเพาะเป็นพันธุ์ที่คัดเลือกแล้ว และนำเข้ามาจากคอสตาริกา
ซึ่งเป็นที่ยอมรับในเรื่องพันธุ์ปาล์มที่ดีที่สุดแห่งหนึ่งของโลก
โดยกล้าปาล์มที่ทำการพัฒนาได้ถูกนำมาจำหน่ายให้แก่เกษตรกร ผู้ปลูกปาล์มน้ำมัน

3.2 การตลาดและภาวะการแข่งขัน

3.2.1 กลยุทธ์ทางการตลาด

บริษัทฯ มีนโยบายควบคุมขั้นตอนการผลิตให้รักษาระดับมาตรฐาน
นอกจากนั้นยังมีนโยบายด้านคุณภาพและบริการที่สนองตอบความต้องการของลูกค้าในด้านต่างๆเพื่อให้มีความสัมพันธ์อันดีระหว่างกัน
เช่น
การให้ข้อมูลข่าวสารที่มีประโยชน์และตรงตามความจริงแก่ลูกค้าการวัดความพึงพอใจของลูกค้าต่อสินค้า
และ การบริการ
รวมไปถึงการศึกษาเครื่องมือทางการตลาดต่อการผูกสัมพันธ์กับลูกค้าของบริษัทในระยะยาว
ทั้งนี้บริษัทฯ ยังได้มุ่งมั่นที่จะเน้นวิจัยพันธ์ปาล์ม เพื่อเป็นแหล่งให้ความรู้ ค้นคว้าวิจัย เพาะพันธุ์ปาล์ม
เพื่อให้ได้มาซึ่งสายพันธุ์ที่ดี กล้าปาล์มที่มีความหลากหลายของสายพันธุ์
เพื่อรองรับพื้นที่และสภาพแวดล้อมในการปลูกปาล์มของเกษตรกรที่มีความแตกต่างกัน
ตลอดจนเผยแพร่ให้ข่าวสารความรู้ต่าง ๆ แก่เกษตรกรทั่วไป

บริษัทฯ มีพื้นที่ปลูกปาล์มน้ำมันเพื่อการค้า ประมาณ 20,000 กว่าไร่
การจัดการด้านการดูแลสวนปาล์ม เป็นไปตามหลักวิชาการ ซึ่งในช่วงแรก ๆ มีการใส่ปุ๋ยเคมี
และใช้สารเคมีในการกำจัดวัชพืชและศัตรูพืช มูลค่าหลายล้านบาทต่อปี ต่อมาบริษัทฯ
ตระหนักในเรื่องการรักษาสิ่งแวดล้อมจึงได้พยายามนำสิ่งเหลือใช้จากโรงงานกลับมาใช้กับสวนปาล์มเพื่อให้เกิดประโยชน์สูงสุด
อันได้แก่ ทะลายปาล์มเปล่า กากตะกอนบ่อน้ำเสีย น้ำขี้เถ้า กากดีแคนเตอร์
และน้ำขี้แป้งมาใส่ต้นปาล์มของบริษัทฯ เพื่อทดแทนปุ๋ยเคมี
ส่วนงานด้านปราบวัชพืชจากที่เคยใช้สารเคมี ก็เปลี่ยนมาเป็น ปลูกพืชคลุมดินแทน
และเลือกกำจัดวัชพืชบางประเภท นอกจากนี้บริษัทฯ ได้นำวิธีการทางธรรมชาติมาใช้โดยการ
เลี้ยงนกแสก
เพื่อควบคุมและกำจัดประชากรหนูโดยมีวัตถุประสงค์เพื่อลดความเสียหายของผลผลิตทลายปาล์มสดจากการกัดกินของประชากรหนู
โดยไม่ใช้สารเคมี

ทำให้บริษัทฯสามารถประหยัดการใช้สารเคมีดังกล่าวได้มาก

ในปี 2550 ทางบริษัทฯ ได้มีการแบ่งกลุ่มธุรกิจออกเป็น 5
กลุ่มหลักตามลักษณะของผู้ใช้ผลิตภัณฑ์และเพื่อเข้าทำตลาดได้อย่างเหมาะสมเป็นไปตามเป้าหมายที่ปรับตัวสูงขึ้นของการผลิต
โดยแบ่งเป็น

1. กลุ่มตลาดอุตสาหกรรม

2. กลุ่มตลาดพลังงาน

3. กลุ่มตลาดแบ่งบรรจุ

4. กลุ่มตลาดคอนซูเมอร์

5. กลุ่มตลาดส่งออก

ซึ่งยังผลให้การบริหารงานเกิดความสะดวกและมีความคล่องตัวมากขึ้นตามพฤติกรรมของแต่ละกลุ่มธุรกิจ
รวมทั้งในปี 2550 บริษัทฯ ได้มีการปรับปรุงโครงสร้างผังองค์กรให้มีความเหมาะสมยิ่งขึ้น
และมุ่งเน้นการให้การบริการที่ดี และมีประสิทธิภาพแก่ลูกค้าของบริษัทฯ

นโยบายราคา

ระดับราคาของผลปาล์มสด น้ำมันปาล์มดิบ น้ำมันเมล็ดในปาล์ม
น้ำมันปาล์มบริสุทธิ์และน้ำมันปาล์มโอเลอิน ถูกกำหนดโดยปัจจัยต่างๆ หลายประการด้วยกัน ได้แก่

* นโยบายของรัฐในการกำหนดราคาและควบคุมการนำเข้า การส่งออก

* โรงสกัดน้ำมันปาล์มดิบ

* โรงกลั่นน้ำมันปาล์ม

* ระดับราคาน้ำมันดิบในตลาดโลก

* ระดับราคาน้ำมันปาล์มและน้ำมันถั่วเหลืองในตลาดโลก

* ระดับราคาน้ำมันพืชชนิดอื่นที่สามารถใช้ทดแทนกันได้

* การพยายามลักลอบนำเข้าน้ำมันปาล์มดิบและน้ำมันปาล์มบริสุทธิ์จากมาเลเซีย

* ปริมาณผลผลิตที่ออกสู่ตลาด

* ปริมาณ Stock วัตถุดิบ และสินค้าที่ผลิตแล้วของแต่ละโรงงาน

* ปริมาณมูลภัณฑ์กันชน (Buffer Stock) ขององค์การคลังสินค้า

จากปัจจัยต่างๆ ดังกล่าวจะเห็นว่าราคาวัตถุดิบของบริษัทฯ จะถูกกำหนดจากหลายฝ่าย
โดยในสภาพปกติจะถูกกำหนดจากอุปสงค์และอุปทานในตลาด
อย่างไรก็ตามในกรณีอุปสงค์หรืออุปทานมีมากเกินความต้องการ
ราคาตลาดจะถูกควบคุมโดยการแทรกแซงตลาดด้วยการประกันราคาขั้นต่ำของผลปาล์มสดเพื่อป้องกันไม่ให้ราคาตกต่ำเกินไป
และถูกกำหนดเพดานราคาสินค้าสำเร็จรูปเพื่อไม่ให้ราคาสูงจนเกินไป
ทั้งนี้เกษตรกรผู้ปลูกปาล์มและผู้บริโภคจะเป็นผู้ได้รับประโยชน์ดังกล่าว

จากข้อจำกัดดังกล่าว ทำให้นโยบายราคาสินค้าของบริษัทฯ เป็นไปตามภาวะและกลไกของตลาด
ซึ่งบริษัทจะขายสินค้าในราคาที่สามารถแข่งขันได้โดยให้มีผลกระทบในเรื่องต้นทุนสินค้าน้อยที่สุด
การซื้อขายด้วยสัญญาระยะยาวมักไม่ค่อยได้รับความนิยม
เนื่องจากมีความเสี่ยงทั้งกับตัวผู้ซื้อและผู้ขายเอง
ส่วนใหญ่เป็นการซื้อขายสินค้าด้วยสัญญาระยะสั้นหรือเป็นแบบราคาซื้อขาย ณ วันนั้น (Spot Price)

สำหรับราคาของกากเมล็ดในปาล์ม
จะถูกกำหนดจากราคาเปรียบเทียบของกากอาหารสัตว์ประเภทต่างๆ เช่น กากถั่วเหลือง
กากรำข้าว ข้าวโพดเลี้ยงสัตว์และกากเมล็ดในปาล์มชนิด Expeller
ทั้งนี้ราคาของกากเมล็ดในปาล์มจะถูกกำหนดโดยผู้ซื้อ
โดยบ่อยครั้งได้อิงราคาซื้อขายในต่างประเทศเป็นสำคัญ
เนื่องจากกากเมล็ดในปาล์มมีปริมาณน้อยเมื่อเทียบกับวัตถุดิบอาหารสัตว์ประเภทอื่น

3.2.2 การจำหน่ายและช่องทางการจัดจำหน่าย

การจำหน่ายผลิตภัณฑ์ต่างๆ ของบริษัทฯ ส่วนมากเป็นการขายส่งแก่ผู้ซื้อรายใหญ่ กล่าวคือ
น้ำมันปาล์มดิบและน้ำมันเมล็ดในปาล์มจะถูกขายให้กับโรงกลั่นน้ำมันบริสุทธิ์
และโรงงานอุตสาหกรรมต่อเนื่องต่างๆ โดยตรง ณ ราคาหน้าโรงงานของผู้ซื้อ
ส่วนน้ำมันปาล์มบริสุทธิ์จะถูกขายให้แก่โรงงานอุตสาหกรรม และผู้ค้าส่งรายใหญ่
โดยแบ่งเป็นน้ำมันพืชบรรจุขวด, บรรจุปี๊บและบรรจุถุง สำหรับจำหน่ายให้ผู้บริโภคทั่วไปและส่งเป็น
Tanker ให้แก่โรงงานอุตสาหกรรมต่างๆ ในส่วนของผลิตภัณฑ์ผลพลอยได้ สำหรับกรดไขมันปาล์ม
จะถูกจำหน่ายให้แก่กลุ่มโรงงานอุตสาหกรรมเฉพาะทาง ในส่วนของ ไขปาล์มบริสุทธิ์
และกากเมล็ดในปาล์ม บริษัทได้จำหน่ายให้กับกลุ่มผู้เลี้ยงสัตว์รายใหญ่
หรือโรงงานอุตสาหกรรมที่เกี่ยวข้องกับอาหารสัตว์โดยตรง
รวมถึงการจำหน่ายให้เกษตรกรในพื้นที่เพื่อเป็นการส่งเสริมการประกอบอาชีพตามแนวทางของเศรษฐกิจแบบพอเพียง
โดยลักษณะการจำหน่ายผลิตภัณฑ์ต่างๆ
ของบริษัทส่วนใหญ่เป็นการทำสัญญาซื้อ-ขายในระยะเวลาต่างๆ กัน ซึ่งอาจแบ่งได้เป็น 2
ประเภทคือ

1. สัญญาระยะยาว (Long-term Contract) ระยะเวลามากกว่า 3 เดือนขึ้นไป

2. สัญญาระยะสั้น (Short-term Contract) ระยะเวลาประมาณ 1-3 เดือน

สัญญาดังกล่าวจะกำหนดปริมาณที่ส่งมอบ ระยะเวลาที่ส่งมอบ และราคาซื้อ-ขาย
และกำหนดมาตรฐานสินค้าเป็นสำคัญ นอกจากการทำสัญญาซื้อ-ขายแล้ว
ยังมีการซื้อ-ขายบางส่วนที่กระทำขึ้นรายวัน ซึ่งใช้ราคาซื้อ-ขาย ณ ราคาของวันนั้นๆ (Spot
Price) เป็นเกณฑ์ โดยส่วนสินค้ากลุ่มบรรจุขวด, บรรจุปี๊บและบรรจุถุง
ซึ่งจัดจำหน่ายผ่านผู้ค้าส่งรายใหญ่ ก็จะใช้ราคาซื้อ-ขาย ณ ราคาของวันนั้นๆ (Spot Price)
เป็นเกณฑ์เพียงอย่างเดียว

  3.2.3 การส่งออก

ในปี 2550 ที่ผ่านมา บริษัทฯ มีการส่งออกทั้งสิ้นเทียบกับการจำหน่ายในประเทศ คิดเป็นสัดส่วน 18
: 82 ซึ่งปริมาณทั้งหมดในการส่งออกนั้น จะส่งไปยังประเทศมาเลเซีย และประเทศเพื่อนบ้าน อาทิ
ลาว จีน และ พม่า โดยผ่านทางบริษัทตัวแทน (Trading Company) ทีมีความน่าเชื่อถือ
โดยการชำระเงินจะเป็นไปในลักษณะการเปิด Irrevocable Letter of Credit at sight
หรือเงินสด นอกจากนี้บริษัทฯ ยังมีการส่งออกไปยังตลาดยุโรปบางส่วน ในรูปผลิตภัณฑ์ Organic
Palm Oil

  3.2.4 ลักษณะของลูกค้าและสภาพการแข่งขัน

บริษัทเริ่มดำเนินกิจการมาตั้งแต่ปี 2522
จึงมีความสัมพันธ์กับลูกค้าและบุคคลในแวดวงที่เกี่ยวข้องเป็นระยะเวลานาน อนึ่ง
สภาพของบุคคลในอุตสาหกรรมนี้ส่วนมากจะเป็นบุคคลที่มีความสัมพันธ์กันเป็นอย่างดี
สภาพการแข่งขันมีบ้างพอสมควรโดยเฉพาะอย่างยิ่งในเรื่องของราคา
อย่างไรก็ดีลูกค้าส่วนใหญ่ของบริษัทฯ เป็นบริษัทที่มีขนาดใหญ่ และมีความน่าเชื่อถือในวงการ
จึงทำให้ความเสี่ยงของหนี้เสียของบริษัทฯ มีอยู่ในระดับที่ต่ำมาก
ประกอบกับการขายอยู่ในลักษณะกระจาย ไม่ได้เน้นที่รายใดรายหนึ่งโดยเฉพาะ
จึงไม่มีการขายให้ลูกค้ารายใดเกิน 30%ของยอดขายรวมในระยะ 4 ปีที่ผ่านมา

สำหรับสภาพการแข่งขันในปีที่ผ่านมา ปัญหาการลักลอบนำน้ำมันปาล์มเข้าภายในประเทศยังคงมีอยู่
แต่เนื่องจากภาครัฐมีมาตรการป้องกันและมีการจับกุมอย่างจริงจัง
ส่งผลให้ภาวะธุรกิจน้ำมันปาล์มมีเสถียรภาพมากยิ่งขึ้น
โดยในช่วงปีที่ผ่านมามีผลผลิตเกินความต้องการตลาด
ภาครัฐก็ได้สนับสนุนให้มีการส่งออกน้ำมันปาล์มดิบเพื่อลดปริมาณ Stock
ภายในประเทศให้อยู่ในระดับที่เหมาะสม

สัดส่วนการขายแก่ลูกค้ารายใหญ่ 10 รายแรก คิดเป็นร้อยละของยอดขายรวม 3 ปีที่ผ่านมา

ปี 2548 ปี 2549 ปี 2550

49.08 48.58 48.98

3.3 การจัดหาผลิตภัณฑ์หรือบริการ

การจัดหาวัตถุดิบที่นำมาผลิตในโรงกลั่นน้ำมันปาล์ม แบ่งออกเป็น 2 ลักษณะ คือ
จากการรับซื้อผลปาล์มสดจากเกษตรกรที่นำมาขายให้โรงสกัดน้ำมันปาล์มดิบของบริษัทฯ
ซึ่งปัจจุบันมีอยู่พันกว่าราย และสามารถป้อนให้โรงสกัดน้ำมันปาล์มดิบได้ในสัดส่วนร้อยละ 80
และจากผลปาล์มสดของบริษัทฯเองอีก ร้อยละ 20 ซึ่งน้ำมันปาล์มดิบที่สกัดได้ในปี 2550
คิดเป็นสัดส่วนของวัตถุดิบที่ป้อนให้โรงกลั่นน้ำมันปาล์มของบริษัทฯ ประมาณ 40% โดยอีก 60%
เป็นการจัดซื้อน้ำมันปาล์มดิบจากโรงสกัดน้ำมันปาล์มดิบในพื้นที่ใกล้เคียงบริษัท

ผลกระทบต่อสิ่งแวดล้อม 

ผลกระทบจากกระบวนการผลิตและวัสดุเหลือใช้ อยู่ภายใต้การควบคุมของกระทรวงอุตสาหกรรม
ทั้งนี้บริษัทฯ ยังได้มีการนำผลผลิต เช่น ทะลายเปล่า ใยปาล์ม กะลา
มาเป็นเชื้อเพลิงสำหรับผลิตพลังงานภายในโรงงาน ขณะที่กากดีแคนเตอร์
และน้ำเสียที่ได้จากกระบวนการผลิตที่ไม่ได้ใช้ประโยชน์ ทางบริษัทฯ
ได้นำมาเป็นปุ๋ยเพื่อใช้ในการปรับคุณภาพดินและเป็นแหล่งแร่ธาตุที่เป็นประโยชน์แก่ปาล์มน้ำมันในสวนปาล์มอีกด้วย

โดยในปี 2550 ในส่วนของโครงการ Organic Oil ที่บริษัทได้ริเริ่มในปีก่อน
ในการใช้ปุ๋ยชีวภาพเพื่อช่วยลดการใช้สารเคมี และ การขยายพันธ์นกแสก (Barn Owe Project)
เพื่อนำมาใช้ในการกำจัดศัตรูพืช เช่น หนูในสวนปาล์ม ซึ่งช่วยลดการใช้ยาปราบศัตรูพืช
ผลของการดำเนินโครงการในปีที่ผ่านมานับว่าช่วยในการลดต้นทุนของบริษัทฯ
ทางด้านสวนปาล์มได้เป็นอย่างดี
โดยเฉพาะการขยายพันธ์นกแสกที่ได้มีการขยายพื้นที่ควบคุมสวนปาล์มของบริษัทฯ ถึงระดับ 10,000
ไร่

3.4 งานที่ยังไม่ได้ส่งมอบ

-ไม่มี-